5
1 Ege E darasmerare abele le lakub, epe E ogi abele paser ge, ege emerilu, epe abara kaimeg giz tabakeuare abim;
2 Ege E uiabi detager a ereuerem uiabim, kega,
3 Uerkab uader le gebegeb nerkep; abelelam uiaba uteb kotor baselaia.
4 Uerkab uader le okasosok; abelelam nagri uiaba okadraseked.
5 Uerkab uader le mapodan tonar; abelelam uiaba nagri gobar atagor abele ged.
6 Uerkab uader le uererege a niap ge abele barkak tonarlam; abelelam uiaba gem osmeda.
7 Uerkab uader le nagri nasenas; abelelam E uiabi ko nasenas.
8 Uerkab uader le og kak nerkep; abelelam uiaba abi erdali abele Ade.
9 Uerkab uader le demeger abele mapodanuem; abelelam nei atkeroa Ade ra uerem giz.
10 Uerkab uader le dedkoli abele barkak tonarlam; abelelam uiaba nagri kotor baselaia.
11 Uerkab uaba ese uiaba adud mer uabim, a uabi dedkoeda a bes mer uabim, a gaire adud uridili uabim karielam.
12 Uaba sererege a bapereker; abelelam uaba nagri au bodomalam kotor baselaiaim; abelelam uiaba ikerare mokakalam gaire perofeta giz kekiam uabim.
13 Ege uaba gesep ra sol; ese sol nole kurabkurab a nade lu uaba kurabem? nolea nerute lu ko abkoreb ikerare no bataueret adem a le esapili.
14 Uaba gesep datki. Umer kak ispili abele uteb tumge paser ge.
15 Uiaba nole disirik abele lamepa, a iketilu muige abele kumete; epe iketilu abele lamepa ra uteb, iaueakai datki nagri le uridili abele meta ge.
16 Uaba datki mokakalam le la opem, iaueakai uiaba erdali uaba debe tonar, uiaba naospered uaba Aba emeri kotor ge.
17 Uaba nole dikiaporare kaka tabakeamud ko detui abele gelar, gako abele gaire perofeta giz ra mer; kaka nole tabakeamud ko detui, epe bakedida.
18 Abelelam a ageakar kaka uabi detagered, Eseamulu abele kotor ge gako abele gesep ge, epe nole aseamur kak abele iota, gako kebi uar mog abele gelar giz, a mena bakedida gaire lu uridili.
19 Dasmerare, ese le detui abele kebi gelar, a ereuerem le mokakalam, E nei eteker kebi kale abele kotor baselaia; epe ese le ikeli pako ereuerem abele, E nei eteker au kale abele kotor baselaia.
20 Abelelam kaka uabi detagered, Ese nole aule uaba barkak tonar tumem abele gaire aotale giz gako Faresaio giz, umer kak uaba barot abele kotor baselaia ge.
21 Ua aserare gaire aule giz uiaba mer, Ma nole le ipit eumida; ese le ipit eumida nerute le, E bodomalam abele meratager.
22 Epe kakanale uabi detagered, Ese le tababu ueku abara boai, E nagri bodomalam abele meratager; ese le abi detager abara boai, Raka, E nagri bodomalam abele meratager; ege ese nerute le abi detager nerute le, Paim le ae, E nagri bodomalam abele ur Genaim.
23 Ese ma abi ikuar mara zeku lu abele bao ge, epe ma ko dikiapore mara boai nagri nerute lu mari ueku,
24 Ma dikaereti mara zeku lu abele uteb abele bao opem, epe ma bakeam; kekiam abi itikubi mara boai, a ko takomed a ikuar mara zeku lu.
25 Ma dudum abi itikubi abele le ezoli abara gaire lu mari dog, peirdi uaba okakis abele gab ge; iaueakai nole mari emarid abele meratager abele le ezoli abara lu, a ko mari emarid abele meratager tarima le, E tarima le mari emarid abele memeg le, a memeg le mari emarid abele audubare meta.
26 Ageakar kaka mari detager, Ma umer kak ko esomed, pe bakedida abara mani.
27 Ua aserare aule giz ra mer, Ma nole kogem;
28 Epe kakanale uabi detagered, Ese le dasmer abele kosker E abi lag, E emetu kogem abim abara nerkep.
29 Ese mara tuter pone mari nadkoli ma dekeamur a adem; abelelam debele nerute mog mara gem abi, a adud batauered mara gem kemerkemer Genaim.
30 Ese mara tuter tag mari nadkoli, ma isimi adem, abelelam debele nerute mog mara gem abi, a adud batauered mara gem kemerkemer Genaim.
31 Uiaba mer kega, Ese le imud abara kosker, debele ko ikuar abim abele dituaki jauali;
32 Epe kakanale uabi detagered, Ese le imud abara kosker, epe nole ko kak, E abi namarik kogem; ese le ispilu abele amu kosker E dali kogem.
33 Ua aserare aule giz uiaba nerute mer, Ma nole bes iskosi, epe ma abi ikuar abele Opole lu ma emetu iskosi;
34 Epe kakanale, kaka uabi detagerare, Nole iskosi kak; nole iskosi abele kotor ge, abelelam Ade ra bao ge;
35 Gako abele gesep ge, abelelam abele uteb ekueilu abara teter; gako Ierusalema, abelelam au Opole ra uteb.
36 Ma nole iskosi mara kerem ge, abelelam ma umer kak dipegili netat mara mus ko kakekake a golegole.
37 Epe uaba mer mokakalam, Uao, uao; Nole, nole; abelelam abele mer aule gaire mer, abara giz adudelam.
38 Ua aserare uiaba mer, Bodomalam abele pone, nerute pone, a bodomalam abele tereg nurute tereg;
39 Epe kakanale uabi detagerare, Uaba nole imara abele adud; ese nerute le mara tuter peik bage erese, ma ko batauerik nerute.
40 Ese le lagelage mari ikerare abele meratagerem, E ais mara gem uali, ma ikuar mara au gem uali.
41 Ese le mari bamesili abi kemem bakeamulu abele netat mail, ma ko bakeamulu abim neis mail.
42 Ma abi ikuar abele le mari damosare, ma nole adem dimu abele le lagelage damosare mani marielam.
43 Ua aserare uiaba kega, Ma abi nasenase abele le emerilu maike, a deralu abele le mari ueku;
44 Epe kaka uabi daratagerare, Uaba abi nasenase uiaba le giz uabi ueku, uaba debe mer ikuar uader le uabi adud mer egali, uaba abi nasenase uader le uabi deralu, uaba abi esorerapare uader le uabi bes mer gako uabi dedkoli;
45 Iaueakai uaba Baba emerilu abele kotor ge abara uerem giz uabim; E abi emarid abara lem uiabim uader le adud tonar, a uader le debe tonar, E abi emarida irmir ko abi uader le barkak tonar, gako uader le adud tonar.
46 Abelelam ese uaba abi nasenase uader le uabi nasenase, nalu uaba bodomalam nagri? nako telona giz nole ikerare mokakalam abele tonar?
47 Ese uaba tepteb nasenase uaba boai, nalu lu aule uaba ikerare? nako telona giz nole ikerare mokakalam?
48 Dasmerare, abkoreb uaba debe tonar kemerkemer, mokakalam uaba Baba emerilu kotor ge, E debele kemerkemer.