3
1 E iako sunago balu; abele nerute le tag euselu.
2 Uiaba abi keikei dasmerare, nako, E abi idigiri sabath ge; uiaba ko abara mer atrumda.
3 E le tag euselu detager, kega, Eipu ekueda.
4 E uiabi detager, kega, Nako, abkoreb debe lu ikeli sabath ge, nako adud lu ikeli? ko idigiri, nako ipit eumid? Uiaba bazeguar.
5 E uiabi urkerem deraueli dasmerare, abara nerkep isir uiaba tonarlam bamesili, E le detager, kega, Mara tag uaimari. Abara tag uaimari; ueakai abara tag ekaida debele mokakalam nerute.
6 Faresaio giz teosmeda, a sobkak mer atagere, pako Herodiano giz, ko abi ipit eumida.
7 Iesu a abara kaimeg giz bakeauda abele keper ge; gaire le abi irmili Galilaialam, pako Iudaialam,
8 Pako Ierusalemalam, pako Idumealam, pako Ioridanolam sager op, pako uiaba maike Turo a Sidona, gaire le abim tabakeuare, abelelam uiaba asereda abara dorge ikeli.
9 E abara kaimeg giz mer tigri, ko kebi nar tais abi naokaili gaire lelam, uiaba abi atkaplam.
10 E gaire le nadgirare; abelelam ui uridili gim nagri abi atkap ueakai abi itutilu.
11 Uite lamar giz abi dasmerare, uiaba abim bakesmeri, a ereretikri, kega, Mamanali Ade ra Uerem.
12 E uiabim elele mer tigri, uiaba abi atomeret kak.
13 E paserem ogi, a dabgeri gaire le E laglag; uiaba abim tabakeuare.
14 E depeger tuelf le, ko abi kemem emri, a E uiabi namarkare ko marau.
15 Adgiri uiabi nakuarare ko nadgirare gaire gim le, a demoni giz imuda.
16 E Simona nei atker Peteru;
17 Pako Iakobo Zebedaio ra uerem, a Ioane Iakobo ra keimer; E uiabi nei atker Boanerege, tonar, Girgir ra uerem:
18 Pako Anederea, a Filipo, a Batolomaio, a Mataio, a Toma, a Iakobo Alefaia ra uerem, a Tadaio, a Simona Kanana le,
19 Pako Iuda Isakariota, abi keser keser: uiaba metaem barot.
20 Ege gaire le netat gedim, abelelam uiaba umer kak leuer aroare.
21 Abara boai aserare, uiaba tabaos, ko abi terpei; uiaba detager, kega, E paim paim.
22 Aotale giz Ierusalemalam tabakeuare uiaba detager, kega, Belezebul abi dog, E demoni giz imuda opolelam demoni giz.
23 E uiabi darabgerare, a uiabi daratagerare gaire mer babisdarie, kega, Nako, Satana umele Satana imuda?
24 Ese nerute baselaia epuli, abele baselaia umer kak niaiem ekue.
25 Ese nerute uteb epuli, abele uteb umer kak niaiem ekue.
26 Ese Satana tababu barili, a epuli, E umer kak niaiem ekue, tabara mop tabarki.
27 Nerute le umer kak saserim le la meta ge badari, a abara lu itkamri, ese nole kekiam saserim le didbari; iako abara meta itkamri.
28 Ageakar kak uabi detagereda, kega, Gaire ezubameli, a gaire uit uerem le giz ko detue:
29 Abele le Lamar Zogo ditagi, nole atue kak niaiem, epe abkoreb abim ikuar niai bodomalam;
30 Abelelam uiaba detager, kega, Uit lamar abi dog.
31 Abara keimer pako apu abim tabakeuare; a adige bako, uiaba namarida abi dabgeri.
32 Gaire le netate gedim abi derumeda bameri; uiaba abi detagerare, kega, Ma dasmer, mara apu a mara keimer giz adige, mari naraimeli.
33 E uiabi detaut, kega, Nete kara apu a kara keimer giz?
34 E dasmerare uiaba abi derumeda bameri, E detagereda, kega, Dasmer, kara apu a kara keimer giz!
35 Abelelam abele le Ade ra lag ikeli, E dali kara keimer, a kara berbet, a kara apu.