17
1 E ge tabara kaimeg giz daratagerare, kega, Umele uatabaruk lu uadatko: epe uaiai abele lu kemle!
2 Debele abi perege dimiri au baker sekerseker, a batauered gurim, adud dedkoli nerute kebile.
3 Ua uabim: ese mara le adud tonar marim, ma barditug; ese obazegeda ma abi idigiri.
4 Ese sefen gaber netate gerger adud tonar marim, pako sefen gaber netate marim egali, kega, Kaka obazegeda; ma abi idigiri.
5 Ege kaimeg giz, Opole detagerare, kega, Ma upinati keriba oituli, ueakai aule.
6 Ege Opole lut uiabi daratagerare, kega, Ese uaba oituli mokakalam sinapi ra turum, a uaba detager abele sukamina, Ma darbumu, a emor gur ge; a nolea ner kak.
7 Nete uaba memeg le dali sep dereb, pako mamoe asesered, ese tabakeamu sumezlam, E detager, Ma tabakeamu naidi a ero?
8 Nalu nolea abi detager, Ma derser leuer, pako teupeiem erpei mara ame uali, a derser gaire lu, a kaka eroli a aree; a esemud a ma ero a ere?
9 E detager abele memeg le, iaueakai ikeli lu emetu abi etomereti? Nako nolea.
10 Mokakalam uaba, ese esemuda ikeli gaire lu uridili kaka uabi etomeret, a uaba detager, kega, Keriba memeg le nolea debele; abelelam lu nolea abkoreb keriba ikeli, abele lu keriba emetu ikeli.
11 Ege E bakeamulu Ierusalema ge, pako Samaria a Galilaia.
12 Nerute uteb ge osmelu, ge obapitare ten lepera kem, ege uiaba ekue muriz ge:
13 Ege uiaba ereretikri, kega, Iesu, Opole, keribi omare.
14 Ege E uiabi nardarare, ege E uiabi daratagerare, kega, Bakeuare, ua natomertare zogozogo le. Ui ge bakeuare, epe uiaba idigiri.
15 Nerute le emetu opasereret emetu idigir, E ko akomelu, ege Ade desper, a au ereretikri:
16 Ekesmer abi teter ge, a abi esoao: E Samaria le.
17 Ege Iesu de abi detager, kega, Emetu kaka ten le nadigirda. Nade nain le?
18 Ui ge nole opasereret kak, akomeret kak, Ade esoao kak, no abele Samaria le.
19 Ege E abi detager, Ma ekue, bakeamu: ege ma nagri eded mabi oatulam.
20 Ege Faresaio giz ui abi itmerare, Na uar ge Ade ra baselaia uatabaruk? ege E uiabi daratagerare, kega, Ade ra baselaia nole uatabaruk erkep ge:
21 Nole le detager, kega, Dasmer, peike! a nerute, Ike! abelelam dasmer, Ade ra baselaia nagri uabi dog.
22 Ege E uiabi daratagerare, tabara kaimeg giz, Keubu gerger tabarki uaba lagelag erdali netate gerger Le la Uerem, a nole ardar kak.
23 A uader le giz, uiaba uabi detager, kega, Dasmer peiki! a nerute, Dasmer ike! uaba nole bakeamu, a nole armir kak:
24 Abelelam mokakalam ner be erperida nerute paikai kotor ge, a datki nerute paikai kotor ge; mokakalam gerger Le la Uerem.
25 Abkoreb kekiam gaire asiasi abim, a abele nosik uiaba abi dikaer.
26 Mokakalam Noa de ikerer abuar ge, abkoreb abele gerger Le la Uerem.
27 Uiaba erolare, a erelare, a kosker nasiplare, a bakedida abele kerker Noa nar ge barot, epe meg abger tabarki, ege uiaba uridili baum.
28 Mokakalam Lota de ikerer abuar ge; ui erolare, a erelare, a lu teraplare, a lu iritlare, a meta ikelare;
29 Abuar ge Lota dikaelu Sodoma, a ur a tei mokakalam irmer kotorlam ui ge baum:
30 Mokakalam, abele gerger ge ia Le la Uerem uatabaruk.
31 Ese le egimur meta tot ge abele gerger, abara lu muige meta ge, nolea uatabu uaeais: mokakalam le emeri sumez ge, nolea ko akomeret kak.
32 Uaba dikiapore Lota ra kosker.
33 Ese nerute le deraimer abara eded emeri mapodan, E dedkoli: ese nerute le dedkoli, E nagri debele.
34 Kaka uabi detagereda, kega, Abele ki, neisi le emeri netate sik; nerute le ais, a nerute no ikedi.
35 Neisi kosker edatimir; nerute kosker ais, a nerute no ikedi.
36 Neisi le emeri sumez ge; nerute le ais, a nerute no ikedi.
37 Ui ge abi detagerare, kega, Opole, nade ikeli? Ege E uiabi daratagerare, kega, Abele uteb nagri eud le la gem, gaire aeto etami.