16
1 Kaka emetu uabi detager abele gaire lu, ueakai uaba nole mar bamarida.
2 Uiaba ko uabi dituaki sunagolam: kerker ko tabarki abele le uabi ipitare, E ko dikiapor E Ade ra dorge ikeli.
3 Uiaba ko ikeli abele gaire lu, abelelam uiaba nole umer kak Aba, a kaka.
4 Kaka uabi detagereda abele gaire lu, ueakai kerker tabarki, uaba ko dikiaporauem kaka emetu uabi detaut. Kaka nole uabi detager abele gaire lu gizlam, abelelam kaka uabi dog emri.
5 Peirdi kai nabakeamulu abim kari namarida: nole nerute le uabielam kari eutumer, kega, Mai na gedim bakeam?
6 Uaba nerkep au okasosok, abelelam kaka uabi detager abele gaire mer.
7 Ege kaka uabi detager ageakar, kega, Debele uabim kaka bakeam: abelelam ese kaka nole bakeam, Upiatidar nole tabarki uabim: ese kaka bakeam, kaka ko abi emarida uabim.
8 E emetu tabarki, E ko geseb ge akmerem tonar uit, a barkak, a mer barditug:
9 Uitelam, abelelam uiaba nole karim oituli:
10 Barkaklam, abelelam kaka Babaim bakeam, uaba nole iako kari asmer kak:
11 Mer bardituglam, abelelam emetu barditug geseb kole.
12 Kara no nagri dordor lu ko uabi detager, epe peirdi uaba nole umer kak egaret.
13 Mamoro E tabarki, pe ageakar Lamar, E ko uabi eguatumur ageakar uridili: abelelam E nole tababu detaut: mamoro E ko detager abele gaire lu E asoli: uabi detomeret gaire lu ko tabarki.
14 E ko kari naospili: abelelam E ko tais karielam, a uabi detomertare.
15 Abele gaire lu Babi dog kara lu; abelelam kaka detaut, kega, E ko karielam tais, a uabi detomertare.
16 Menaba, uaba nole kari asmer kak: iako menaba, uaba ko kari nasmer, abelelam kai Abem nabakeamulu.
17 Uader abara kaimeg giz tababu mer atager, kega, Nalu E meribim detaut, kega, Menaba, uaba nole kari nasmer; iako menaba, uaba ko kari nasmer abelelem kai Abem nabakeamulu?
18 Uiaba detager, kega, Nalu E detaut, kega, Menaba? Meriba nole akmer kak abele mer E detaut.
19 Iesu umele uiaba laglag abim bautumer, E uiabim detaut, kega, Nako uaba uabu deraimerare kara merlam detaut, kega, Menaba, uaba nole kari nasmer, iako menaba, uaba ko kari nasmer?
20 Ageakar, ageakar, kaka uabi detagereda, kega, Ua ko ebazoli, a okabatagereda, a geseb ko sererge: uaba ko okasosok, abele uaba okasosok ko depegili ko sererge.
21 Kosker maike esmelu E beber nerkep, abelelam abara kerker tabarki; emetu uerem esmelu, E nole iako dikiapor abele asiasi, abelelam E sererge nerute le geseb ge esmelu.
22 Peirdi, uaba nagri okasosok: kai iako uabi dasmer, ege uaba nerkep sererge, nole nerute le uabi sererge itker.
23 Abele gerger dali uaba nole nerute lu damos karielam. Ageakar, ageakar, kaka uabi detager, kega, Abele gaire lu uaba damos Babalam muige kara nei ge, E ko uabi dekuarare.
24 Emeret a peirdi, uaba nole damos nerute lu muige kara nei ge: debele damsare, a uaba ko egaret, ueakai uaba sererge mitkar.
25 Kaka emetu uabi detager abele gaire lu mer babisdarie: kerker ia uatabaruk, kaka nole uabi detager mer babisdarie, epe kaka ko uabim paret kak detaut Abem.
26 Abele gerger, uaba ko damos kara neilam: kaka nole uabi detager, kega, Kaka Abem damos uabim.
27 Aba uabi omare, abelelam uaba kari lag, a egaret, kega, Kaka Babalam.
28 Kaka nabue Babalam, a gesepem tabarki: kaka iako geseb dekaelu, a Abem bakeam.
29 Abara kaimeg giz abi detager, kega, Dasmer, peirdi, mama paret kak detaut, a nole mer babisdarie detaut.
30 Peirdi, keriba umele mama opasereret gaire lu uridili, nole lu kar marim nerute le ko marim eutumer: abelelam keriba dikiapor mama tarabu Adelam.
31 Iesu uiabi detaut, kega, Nako, peirdi, uaba dikiapor?
32 Dasmer, kerker ko tabarki, ia ike, uaba ko kepu bamarida boaiem, a kaka tepteb: nolea kaka tepteb, abelelam Aba kari dog.
33 Kaka uabi detager abele gaire lu, ueakai uaba mapodan nagri karielam. Uaba asiasi nagri geseb ge: ua ko saserim, kaka emetu geseb degmori.