EUANGELIA
LUKA DETARER.
1
1 Abele mer gaire le giz elele detarare abkesem, abele mer keriba emetu erdarda,
2 Mokakalam uiaba nakuarare keribim, ui ge emetu erdarare, pako memeg le giz ditimeda abele mer,
3 Abelelam kaka dikiapor, abele kai deraimer gaire lu uridili peirdi ika ditimedilu, kaka daotare abkesem marim, opole Teofilo;
4 Ueakai ma umele ageakar abele gaire lu, emetu mari ereuerem.
5 Abele kerker ge Heroda, Iudaia opole, nerute zogo kemle, abara nei Zakaria, Abia ra nosik: abara kosker, Arona ra boai, abara nei Elisabeta.
6 Ui barkak tonar Ade ra op ge, uiaba irmilei Iehoua ra mer gelar giz, nole asauersili kak.
7 Ui ge daralei nole uerem kak, abelelam Elisabeta E soaso, ui ge akailei aule bailei.
8 E ikerer tabara dorge, E zogo le Ade ra op ge, E tabara nosik erag,
9 Mokakalam zogo le la tonar, abara dorge E badarer Iehoua ra zogo meta ge, E urim iger debe laglag lu.
10 Uiaba gaire le lakub giz esorerapare adige, abele kerker iger debe laglag lu.
11 Ege Iehoua ra angela de abi etomelu, tuter pek debe laglag lu bao ge.
12 A Zakaria de abi emetu erdar, abele ge ezigmalu, au geum baruk.
13 Ege angela de abi detager, kega, Zakaria ae, ma nolea geum kak: abelelam mara esorarapare Ade de emetu asoli, mara kosker Elisabeta de ia mara uerem, keubu uaesemur abi nei atker Ioane.
14 A marim sererserer bai, iako gaire le sererege abielam:
15 Abelelam E aule Iehoua ra opem, nole uaina are kak, pako gorog, a mitkar Lamar Zogo abele ge, ditimedelu abele kerker ge E osmelu.
16 A darabgerare tababim Isaraela le ra omasker Iehouaim uiaba Ade.
17 E kekiam Elia ra op ge, a adigir gako saserim, a nerkep depeger abem a apuem a omaskerem, darapegerare uiabim asorkaklam debe pardalem a debe tonarem; a ege derser abged abkoreb Iehouaim.
18 A Zakaria etkalu abim angelaim, kega, Nalu atamelam iaka nakaielu umele nabailu? Na gabe, emetu kaka aule baida, pako kara kosker aule baida.
19 A angela eutumer abim detager, kega, Kakanali Gaberiela, kaka nakuei Ade ra op ge; kari pe taramarida iaka natomelu abele debe mer iaka marim.
20 A dasmer, mabe te dabimdabim, baida nole mer agar kak, iski abele gerger abelegelam mabe kara mer ma desardili abele lu pem keubu erdare ageakar.
21 A ab gedge dekailare Zakaria mer aridarid, a uapum bakeam a Ade ra zogo meta.
22 A ege teosmelu adem, mer atager kak uiabim; uiaba abi damrare, ege kerker nerute atamelam zogo meta ge, ege E opu darakiriare uiabim, ege E dabimdabim.
23 A ege abara gerger desmulu, ege ko takomelu tabara boaiem.
24 A ege keubu gerger basemerare abara kosker Elisabeta kem eskemer; ege E gumik dauer, a faife abara meb, a daraketarare,
25 Ege Ade ikeli gerger karim, a kari uanasmerare, E adem depegi kara sirip.
26 A ege abara meb sikes, Ade de angela temariklu, nei Gaberiela, Galilaiaem a Nazaretaem,
27 Abi gobar detager, Dauida ra boai kimiarem, a E Iosefai akemelu tababim kimiarem, abara nei Maria.
28 Abele angela tababu abi detager, kega, Kaka au omare marim, Iehoua uadoa mari dog; ma uerkab kosker gaire kosker ge.
29 Ege abi dasmer, ege abara okasosok baruk abele merlam, E dikiapore nalu lu pe omare dali.
30 A angela de abi detager, kega, Maria ae, ma nole geum kak; abelelam Ade mari au omare.
31 Dasmer, ma keubu ia kem eskemer, ese ma esmeloa kimiare uerem, a nei etkeroa Iesu.
32 E au kale, a nei etkeroa, Ageakar Opole ra Uerem: a Ade de abi nakuar ko emeri Dauida ra sik, abara aba:
33 E opole obaina Iakobo ra boai ge; abara baselaia ge nole mop kak.
34 Ege Maria de angela itimer, kega, Ua nade, ka nole kimiar ardar kak?
35 A ge angela etkalu abim, kega, Lamar Zogo natabu, a Ageakar Opole ra adigir mari tumge; abelelam mabara uerem zogo, tabara nei, Ada ra Uerem.
36 Dasmer, mara boai Elisabeta, E aule, emetu kem eskemer abara kimiar uerem: sikes meb abele kerker, E soaso.
37 Abelelam Ade umele gaire lu uridili E ikeli.
38 Ege Maria de abi detager, kega, Kaka Iehoua ra memeg le; uao debele pema nakaida kari abkoreb mara mer. Ege angela de abi dakaelu.
39 Ege Maria ekueilu abele kerker ge, dudumge bakeamulu dordor paserem, Iuda ra utebem;
40 Ege E bakeamulu Zakaria ra meta ge balu, a Elisabeta eskos.
41 Ege Elisabeta de asor Maria ra nas, ege uerem dekumur a detatimir muige kem ge; pako Elisabeta ra mitkar Lamar Zogo;
42 Ege E ereretikri au kase, a detager, kega, Uerkab kosker ma, pako abele uerem uerkab osmeda.
43 Nako abele lu, tabakeamud karim kara Opole ra apu?
44 Dasmer, iski a ikeli kodo mer de, mara omare karim ka asoli, ege ko uerem bagererdilu muige kara kem ge sererege.
45 Ege uerkab kosker ra oditur; abelelam ageakar mer Iehoua de pe etomeret abim.
46 Ege Maria detaut, kega, Kara nerkep baospili Iehouaim,
47 Ege kara nerkep au sererege Ade, E kari nazemoada.
48 A akai lu Iehoua de dasmer abele abara kosker memeg nole aule kak: abele kerker ge ditimedelu, ege gaire nosik uerkab karim.
49 Abelegelam E dali au adigiri nagri, E gaire au lu karim ikeli; abara nei zogo le.
50 E au omare gaire le la geum, bauder gaire nosik.
51 Ege saserim tabara tag, E adem gaire le lagelage aule dikiapor uiaba nerkep.
52 Ege naimartare uader opole baolam, ege uader ge nogoka emereder ga baker aule.
53 Ege darasisilare uader le uiaba uererege debe leuer; uader luglug le no bakeuare.
54 Ege abi upiditidare tabara memeg le Isaraela, E abi au omare:
55 Aberahama pako abara omasker niaiem, mokakalam abim detaut meriba aba giz.
56 Ege Maria de abi dog, nako neis netate meb, gako akomeda tabara boaiem.
57 Ege bakedilu Elisabeta ra meb osemelu; ege kimiar uerem osemelu.
58 Ui aserare ge, abara boai giz, Iehoua au omare abi; ui ge sererege abim.
59 Ga eit gerger, uiaba egared abele uerem peritome; uiaba lagelage abi nei atker Zakaria, taba aba ra nei.
60 Ege abara apu ge uiabi detaut, kega, Nole abele; epe tabara nei Ioane.
61 Ui ge abi detagerare, kega, Mara ko boai obatkereda Ioane nei.
62 Ui ge abara aba opu mer detagerare, Ma pe nako ma dikiapore abara nei?
63 E ge uiabi daratagerare, kega, Seleti tekadarare karim; E detali, Abara nei Ioane. Ui ge au kasege damrare.
64 Ege akailu merkar etkalu, tabara uerut detue, E mer detaut, a au esoao Adim.
65 Ege uader maike abi dog ga erdarare uiabim ga geum barkare; abele mer dordor paser ge Iudaia ge ga esao.
66 Ui ge emetu aserare ga dikiaporare, kega, Nalu uerem dali? Abelelam Iehoua ra tag abi dog pako abi upinati.
67 Ege abara aba dauer Zakaria mitkar Lamar Zogo, E ekerer perofeta dorge, kega,
68 Esoao Isaraela ra Ade, Iehoua pedali; E meribi dasmer E meribi dazimoareta abara ged ge,
69 Iski sekerise meribim uerkab Dauida ra boai ge abara memeg le,
70 Mokakalam ge emeret ge, Iehoua de daratagerare gaire zogo perofeta,
71 Mamoro pemi uridili uader le gizlam pe meribi dirieda, tag abgered urkerem meribim;
72 E au omare meriba aba giz, gako dikiapor tom akoar zogo;
73 Beskak mer E nakuar Aberahama meriba aba,
74 E meribi dikuarda meriba azimoaret, uader tag au kelarkelar, meriba nole geum kak meriba memeg le,
75 E zogo pako oditireda abi op ge, gaire gerger uridili meriba eded.
76 A mama kebile ae, uiaba gaire le mari nei atker Ageakar Opole ra perofeta: abelegelam ma kekiam Iehoua ra opem derser abara gab ge;
77 Mamanali natomertare abele azigmoaret uiabim abara ged, pako adem dikri uiaba uit giz.
78 Epe Ade pe meriba nasge dali, a kotor datki meribim.
79 Datki ga baziarare gesepem kupikupiem, datki moar degrered meriba teter gab karem.
80 Ege abele uerem ga batai, abara nerkep saserim, sumez ge emri, ga abi etomertare Isaraela le giz abi.