13
1 Paseka nole aker kak, Iesu umele abara kerker tabarki ko bakeamulu geseplam tabara Abem, E emetu tabara boai omare gesepem, E uiabi omare, a mop ge tabarki.
2 Kikem leuer ero, diabolo ikedi Iuda Isakariota ra nerkep, Simona ra uerem, ko abi keserkeser,
3 Iesu umele Aba de nakuar abi tagem gaire lu uridili, pako E Adelam, a E Adim iako bakeam,
4 Abelelam emetu leuer ero, E ekueda, a abara am uali adem; E mog uali esolu.
5 E ni epaitere ezerem, a ditimeda ko dedered abara kaimeg giz ra teter, a itkir mog uali de abi asodalam.
6 E Simona Peteruim toabukilu. E Iesuim detaut, kega, Opole, nako, ma kara neisi teter dedered?
7 Iesu abi detaut, kega, Abele lu kaka ikeli, ma umer kak peirdi; mamoro ma niaiem umele.
8 Peteru abi detaut, kega, Ma nole kara neisi teter dedered niai karem. Iesu abi detaut, kega, Ese kaka nole mari dedered, ma nole lu kak nagri kari dog.
9 Simona Peteru abi detaut, kega, Opole, nole kara neisi teter tepteb, epe kara neisi tag, a kara kerem ko.
10 Iesu abi detaut, kega, Abele le emetu dedered, nole lu kar iako abi dedered, epe neisi teter tepteb, ueakai kerkar eseamuda: uaba kerkar, epe nole uaba uridili.
11 E opasereret abele le ko abi keserkeser: abelelam E detaut, kega, Uaba nole kerkar uridili.
12 E emetu uiaba teter dedered, E iako tabara am uali tekalu, a iako emri, a uiabim detaut, kega, Nako, uaba umele abele lu kaka uabim ikeli?
13 Uaba kari nabei, Ereuere le, a Opole, uaba debe detaut, abelelam kakanali.
14 Ese kaka, Opole kar, a Ereuere le kar, a emetu uaba teter dedered, debele uaba uabu dedered uaba teter.
15 Kaka emetu tonar uabi dekuarda, ueakai uaba ikerare abkoreb kaka uabi ikeli.
16 Ageakar, ageakar, kaka uabi detager, kega, Memeg le nole aule tumem abara opole; a nole abele le namarida tumem abele le abi namarida.
17 Ese uaba umele abele gaire lu, debe mop uabim ua se ikerare.
18 Kaka nole uaba uridili detager: kaka umele gaire le kaka dabgered: ueakai bakedida mer detali kega, Abele le kari dog leuer ero, E emetu abara teter kari natiri.
19 Kaka uabi detager, a nole bakedida abele lu, ueakai ese bakedida, uaba ko dikiapor kakanali.
20 Ageakar, ageakar, kaka uabi detager, kega, Abele le egaret le kaka namarida, E kari egaret: abele le kari egaret, E abi egaret, kari namarida.
21 Emetu Iesu abele detaut, abara lamar okasosok, E daratagerare, kega, Ageakar, ageakar, kaka uabi detager, nerute uabielam ko kari keserkeser.
22 Kaimeg giz erkepu baskare, uiaba kok bagagarare, nete de abeida.
23 Nerute abara kaimeg giz, Iesu ra marmot ge uteidilu, Iesu abi nasge.
24 Simona Peteru abim opu batimeda, a abi detager, kega, Keribi detager na le E detaut.
25 E dali, Iesu ra marmot uteidilu, egreemalu a abi detager, kega, Opole, nete?
26 Ege Iesu detaut, kega, Le dali kaka ko mog leuer ikuar, ese emetu akmeilu. E emetu mog leuer akmeilu, E ekalu a Iuda ikuar, Simona Isakariota ra uerem.
27 Abele mog leuer iobaru, Satana abi nerkep balu. Iesu abi detaut, kega, Abele lu ma ko ikeli, elele ikeli.
28 Nole nerute le, uiabielam kemem Iesu leuer ero, umele nalugelam E detaut abele mer abim.
29 Uader dikiapor, abelelam Iuda dog epei, Iesu abi detaut, kega, Ma erapei gaire lu meribi koreb abele uetpur ge: nerute, ko ikuar uader lu uiabim gaire le lu kak.
30 E emetu mog leuer erpeilu, E sobkak eosmelu; a ki ge.
31 E emetu eosmelu, Iesu detaut, kega, Peirdi, Le la Uerem despili, a Ade despili abielam.
32 Ese E Ade despili, Ade ko abi despili, a ko elele abi despili.
33 Omasker, teupei kaka uabi dog. Uaba ko kari naraimili; mokakalam kaka Iudaia giz detaut, mokakalam kaka uabi detaut peirdi, kega, Abele uteb kaka bakeamulu, uaba umer kak ko bakeam.
34 Kaka uabi ikuar kerkar gelar, kega, Uaba dorge ko uabu omare: mokakalam kaka uabi omare, abkoreb uaba omare uabu.
35 Ese uaba uabu omare, gaire le uridili ko umele uaba kara kaimeg giz.
36 Simona Peteru abi detaut, kega, Opole, ma na gedim bakeam? Iesu abi detaut, kega, Peirdi ma umer kak kari narmili; niaiem ma ko kari narmili.
37 Peteru abi detaut, kega, Opole, nalugelam kaka umer kak mari narmili peirdi? Kaka ko ikuar kara eded mara kes.
38 Iesu abi detaut, kega, Eko, ma ko ikuar mara eded kara kes? Ageakar, ageakar, kaka mari natagere, kega, kimiar faul nole ereretikri, ma ko kekiam thri kari nasared.